SULASIH-SUSALIH
Oleh: Ryan Ananda Al-Banjari, Balikpapan
Ada kisah seikung bebinian nang pemarahan. Inya baisi laki, lakinya garing panas dalam, lakinya manyuruh bini pemarahan ni manukar sulasih di pasar. Jar nang laki, “Oo.. umanya, tukarakan pang aku sulasih di pasar!”
Tulak ae si bebinian ni ka pasar, sapanjang jalan ka pasar disambatinya terus: “Sulasih.. sulasih.. sul…asih,” sampai diulahnya zikir supaya kada lupa. Pas rahatan di simpangan pasar ada motor manyarimpit inya, lalu kada ingat ae nangapa ngaran nang handak di tukar tadi.
“Oohh.. susalih nang handak kutukar tadi,” jar bebinian ni dalam hati. Diulahnya zikir pulang: “Susalih..susalih..susalih, sampai di pasar tadapat inya lawan urang bajualan, bebinian jua, sama pemarahannya. Lalu betakun ae, “Cil, adakah pian bajual susalih?”
Langsung sindam acilnya mencangangi. Asa kada parcaya nang didangar lalu manyahuti si acil nang bejualan ni, “Handak manukar apa ikam tadi?”
“Handak nukar susalih nah, adakah pian bajual?” jar bebinian ini.
Jadi manyahuti pulang penjualnya, “MUHA NYAWA … tahu kah ikam susalih itu apa? Susalih itu lakiku.. handak ikam tukari kah lakiku?” jer acil nang bejualan langsung kancang urat gulu manyanyarik.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn